《题湖上寓楼》
清代·严我斯

楼前有桐树，婆娑枝叶好。雨过生凉阴，青葱媚晴昊。

忆昔此楼居，弱本如指小。荏苒二十秋，轮囷倏成抱。

嗟彼树如此，我宁不速老？颓然坐南荣，忧来不可扫。

双峰如故人，冠霞而衣缟。对此豁襟情，林峦足幽讨。

安能逐氛埃，零落同秋草。倚桐三叹息，还山苦不早。

作者简介：浙江归安人，字就思，一字存庵。康熙三年赐进士，官至礼部侍郎。年未满六十，即致仕归里，闭门谢客，以著述自娱，文章操行，为乡邦所重。有《尺五堂诗删》。